**OBRAZLOŽENJE IV. IZMJENA I DOPUNA PRORAČUNA**

**GRADA NOVSKE ZA 2024. GODINU**

**PRAVNI OSNOV**

Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Četvrtim izmjenama i dopunama iskazano je povećanje proračuna za 1,45 % ili 648.952,00 eura. Ukupno planirani prihodi i primici s planiranim viškom/manjkom prihoda ovim izmjenama iznose 45.550.521,00 eura.

*Prihodi poslovanja* s planom od 31.716.651,00 eura povećani su za 640.504,00 eura tako da plan iznosi 32.357.155,00 eura.

U skupini prihoda poslovanja promjene su iskazane na stavci prihoda od poreza s povećanjem od 800.000,00 eura, prihoda pomoći sa smanjenjem od 175.470,00 eura, a za 12.900,00 eura povećani su prihodi od upravnih i administrativnih pristojbi i pristojbi po posebnim propisima i naknada, prihodi od prodaje proizvoda i robe te pruženih usluga i prihodi od donacija povećani su za 3.074,00 eura.

Prihodi od poreza iskazani su s povećanjem od 800.000,00 eura tako da plan tih prihoda iznosi 8.298.260,00 eura.

Promjene na stavkama *prihoda pomoći* iskazane su s povećanjem za 48.000,00 eura za prostorno plansku dokumentaciju, točnije, izmjene PPU-a i UPU-a ePlanovi koje financira Ministarstvo prostornog uređenja, graditeljstva i državne imovine, Povećanje plana prihoda iskazano je i za projekt Razvoj i integracija GIS sustava za 13.200,00 eura. Izvršeno je usklađenje plana i realizacije prihoda pomoći za naknadu štete uslijed elementarnih nepogoda sa smanjenjem za 48.515,00 eura, a za 10.000,00 eura povećan je plan prihoda pomoći na ime donacije vjerskim zajednicama (Križni put). Projekt sufinancira Grad Novska i Gradovi prijatelji Grada Novske. Na stavkama prihoda pomoći izvršene su promjene u financijskom planu proračunskih korisnika Grada i to s planom od 14.011,00 eura za projekt Pučkog otvorenog učilišta „Zajedno u kulturi – gledaj, slušaj, uči!“ koji se sufinancira sredstvima Ministarstva regionalnog razvoja i fondova EU dok je kod proračunskog korisnika Knjižnica i čitaonica Ante Jagar Novska izvršeno usklađenje plana prihoda pomoći s rashodima i to sa smanjenjem od 212.500,00 eura zbog toga što projekt Uređenje i nabava opreme za digitalizaciju nije prihvatljiv projekt za sufinanciranje.

*Prihodi od upravnih i administrativnih pristojbi, pristojbi po posebnim propisima i naknada* povećani su za 12.900,00 eura i to na stavci ostali nespomenuti prihodi radi usklađenja plana i realizacije.

*Prihodi od prodaje proizvoda i robe te pruženih usluga i prihodi od donacija* povećani su za 3.074,00 eura na ime donacije za rashode tekuće godine (LAG – mrtvačnica Stari Grabovac) s 1.074,00 eura i 2.000,00 eura povećanja plana prihoda na ime prodaje viška električne energije kod proračunskog korisnika Pučko otvoreno učilište Novska.

*Prihodi od prodaje nefinancijske imovine*  iskazani su s povećanje za 8.448,00 eura radi iskazivanja kapitalne donacije po pravilima proračunskog računovodstvo u iznosu od 6.688,00 eura (donacija HEP-u za ulaganja u izmještanje trafostanice pored hotela Knopp) i 1.760,00 eura planirana su sredstva prihoda od prodaje prijevoznih sredstava kod Pučkog otvorenog učilišta.

*Rashodi poslovanja* s planom od 11.922.565,00 eura iskazani su s povećanjem od 34.914,00 eura te plan ovim izmjenama i dopunama proračuna iznosi 11.957.479,00 eura. Povećani su materijalni rashodi za 24.226,00 eura i ostali rashodi za 10.688,00 eura (iskazivanje kapitalne donacije HEP-u od 6.688,00 eura i 4.000,00 eura povećanje plana za VZG Novska).

*Rashodi za nabavu nefinancijske imovine* iskazani su povećanjem za 614.038,00 eura tako da plan iznosi 32.955.179,00 eura. U ovoj skupini rashoda iskazano je povećanje plana rashoda za projekt Izgradnja prometnice od pristupne ceste Srednje škole do Hercegovačke ulice u Novskoj za 40.625,00 eura. U postupku javne nabave prihvatljiva ponuda iskazana je u većem iznosu u odnosu na osigurana sredstva u proračunu te je nužno ovim izmjenama i dopunama proračuna osigurati dodatna sredstva. Za rekonstrukciju doma u Bročicama planirano je 325.000,00 eura uz istovremeno smanjenje rashoda za održavanje ostalih objekata u vlasništvu Grada za 67.293,00 eura. Povećan je plan rashoda za obnovu pročelja zgrade stare pošte za 266.000,00 eura kako bi se osiguralo dovoljno sredstava za provođenje postupka javne nabave.